KOMISSION TÄYTÄNTÖÖNPANOASETUS (EU) 2021/428,

annettu 10 päivänä maaliskuuta 2021,

vakiotiedostomuotojen hyväksymisestä tehoaineiden hyväksyntää tai hyväksynnän edellytysten muuttamista koskevien hakemusten toimittamista varten siten kuin Euroopan parlamentin ja neuvoston asetuksessa (EY) N:o 1107/2009 säädetään

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 39 f artiklan 2 kohdan b alakohdan,

sekä katsoo seuraavaa:

(1) Euroopan parlamentin ja neuvoston asetuksella (EU) 2019/1381 (2) muutettiin muun muassa Euroopan parlamentin ja neuvoston asetusta (EY) N:o 178/2002 ja asetusta (EY) N:o 1107/2009 (3) unionin riskinarvioinnin avoimuuden ja kestävyyden vahvistamiseksi elintarvikeketjun kaikilla osa-alueilla, joilla Euroopan elintarviketurvallisuusviranomainen, jäljempänä ’elintarviketurvallisuusviranomainen’, tekee tieteellisen riskinarvioinnin.

(2) Asetuksen (EY) N:o 1107/2009 7 artiklan 1 kohdassa säädetään, että tehoaineen hyväksyntää koskeva hakemus tai hyväksynnän edellytysten muuttamista koskeva hakemus on toimitettava vakiotiedostomuotojen mukaisesti.

(3) Elintarviketurvallisuusviranomainen on laatinut IUCLID-ohjelmistopaketin pohjalta luonnokset vakiotiedostomuodoiksi tehoaineiden hyväksyntää koskevia hakemuksia ja hyväksynnän edellytysten muuttamista koskevia hakemuksia varten asetuksen (EY) N:o 1107/2009 ja tieteellisiä selvityksiä koskevien pyyntöjen mukaisesti.

(4) Jotta varmistetaan elintarviketurvallisuusviranomaisen toimien avoimuuden korkea taso, on aiheellista mahdollistaa tieteellistä selvitystä varten elintarviketurvallisuusviranomaiselle osoitettavien pyyntöjen tehokas käsittely ja se, että asiakirjoja voidaan toimittaa, niistä voidaan tehdä hakuja ja niitä voidaan kopioida ja tulostaa, samalla kun varmistetaan unionin lainsäädännössä vahvistettujen sääntelyvaatimusten noudattaminen. Näin ollen olisi hyväksyttävä vakiotiedostomuodot hakemusten toimittamista varten siten kuin asetuksen (EY) N:o 1107/2009 7 artiklan 1 kohdassa tarkoitetaan.

(5) Koska tällä asetuksella pannaan täytäntöön asetuksen (EY) N:o 178/2002 säännöksiä, joita sovelletaan 27 päivästä maaliskuuta 2021, sitä olisi sovellettava samasta päivästä alkaen.

(6) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde ja soveltamisala 1. Tällä asetuksella hyväksytään vakiotiedostomuotoja tehoaineiden hyväksyntää koskevien hakemusten tai hyväksynnän edellytysten muuttamista koskevien hakemusten toimittamista varten siten kuin Euroopan parlamentin ja neuvoston asetuksessa (EY) N:o 1107/2009 tarkoitetaan, kyseisen asetuksen 7 artiklan mukaisesti. 2. Sitä sovelletaan 1 kohdassa tarkoitettuihin hakemuksiin, jotka on toimitettu 27 päivänä maaliskuuta 2021 tai sen jälkeen.

2 artikla Vakiotiedostomuotojen hyväksyminen Hyväksytään elintarviketurvallisuusviranomaisen ehdottamat tehoaineen hyväksyntää koskevat ja hyväksynnän edellytysten muuttamista koskevat vakiotiedostomuodot, jotka pohjautuvat IUCLID-ohjelmistopakettiin ja jotka liitetään annetun komission täytäntöönpanoasetuksen (EU) 2020/1740 (4) 7 artiklan 1 kohdan mukaisesti perustettavaan keskitettyyn toimitusjärjestelmään.

3 artikla Voimaantulo ja soveltaminen Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 27 päivästä maaliskuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä maaliskuuta 2021. Komission puolesta Ursula VON DER LEYEN Puheenjohtaja

(1) EYVL L 31, 1.2.2002, s. 1.

(2) Euroopan parlamentin ja neuvoston asetus (EU) 2019/1381, annettu 20 päivänä kesäkuuta 2019, elintarvikeketjuun sovellettavan EU:n riskinarvioinnin avoimuudesta ja kestävyydestä sekä asetusten (EY) N:o 178/2002, (EY) N:o 1829/2003, (EY) N:o 1831/2003, (EY) N:o 2065/2003, (EY) N:o 1935/2004, (EY) N:o 1331/2008, (EY) N:o 1107/2009 ja (EU) 2015/2283 sekä direktiivin 2001/18/EY muuttamisesta (EUVL L 231, 6.9.2019, s. 1).

(3) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(4) Komission täytäntöönpanoasetus (EU) 2020/1740, annettu 20 päivänä marraskuuta 2020, säännösten vahvistamisesta tehoaineiden hyväksynnän uusimismenettelyn täytäntöönpanemiseksi Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 844/2012 kumoamisesta (EUVL L 392, 23.11.2020, s. 20).